Net een skepdoel en alles was verbyDan Carter (Foto: sanzarrugby.com) Ek wonder darem hoe ver die All Blacks die Springbokke Saterdag in Wellington sou geklop het as Naas Botha in hul span was, of Derick Hougaard, of Jannie de Beer, of Morné Steyn, of Joel Stransky. En wat van Jonny Wilkinson, Hugo Porta, Rob Andrew, Nicolas Sanchez, Jean-Patrick Lescarboura, Pierre Albaladejo, Didier en sy pa Guy Camberabero? Om nie te praat van Nieu-Seeland se eie Andrew Mehrtens of Dan Carter nie? Net een skepdoel kon die verskil gemaak het, maar toe verloor die wêreld se beste span met 34-36. Om te kan skepskop, is ŉ vaardigheid waarmee jy gebore word. Almal kan skepskop, maar nie almal kan die bal oorkry nie. Aan die ander kant, die All Blacks-losskakel Beauden Barrett skepskop tog baie akkuraat af en in. Hoekom mik hy dan nie pale toe nie, of is dit teen hul grein omdat hulle net met drieë wil wen? Wat help dít as ŉ span soos die All Blacks ses drieë teen die Bokke druk, maar steeds verloor? As jy só daarteen gekant is, hoekom neem jy dan strafskoppe na die pale toe waar? Volgens die All Blacks se plaasvervanger-skrumskakel, TJ Perenara, was dit nie vir hulle ŉ opsie nie, en sal dit ook nie wees as hulle in dieselfde posisie geplaas word nie. Het die All Blacks dan só gou van die bittere nederlaag in die kwarteindstryd van 2007 se Wêreldbeker-toernooi teen die Franse vergeet toe hulle ook nie wou skepskop nie? Hulle is toe met 20-18 geklop en rou nou nog daaroor. Wat van Stransky se wen-skepdoel in die Wêreldbeker-eindstryd in 1995 toe die Bokke in bykomende speeltyd die All Blacks met 15-12 geklop het? En Botha se twee skepdoele in 1986 (en nog een deur Michael du Plessis) wat die Nieu-Seelandse Kavaliers gekelder het? Wat van die Bokke se twee skepdoele in 1976 (Dawie Snyman en Ian Robertson) toe die All Blacks die toetsreeks met 1-3 verloor het? Wat van Botha se twee skepdoele wat die Bokke so byna in 1981 die reeks in Nieu-Seeland laat wen het? ŉ Mens wonder wat sou gebeur het as Carter of Mehrtens Saterdag gespeel het. Vir die rekord: Botha het met 18 skepdoele in net 28 toetswedstryde geslaag, Wilkinson het 36 in 97 toetswedstryde deur die pale geklits, Porta 28 in 68 toetse en Mehrtens 10 in 70 toetse. Daar is vier Franse in die lys van die wêreld se voorste skepskoppers, en drie Walliesers, twee Bokke, twee Engelse, twee Poemas en twee Skotte. En Beauden Barrett? Nie een skepdoel in 67 toetse nie?